b'\n_START_ARTICLE_\nTopovska kupola\n_START_PARAGRAPH_\nTopovska kupola je del voja\xc5\xa1kega vozila, plovila ali stati\xc4\x8dnega objekta, ki omogo\xc4\x8da rotiranje topa ali drugega oro\xc5\xbeja, ki je nanj name\xc5\xa1\xc4\x8deno, brez premikanja ostalih delov oboro\xc5\xbeitvenega sistema. Obenem \xc5\xa1\xc4\x8diti posadko in strelni mehanizem pred sovra\xc5\xbenikovem delovanjem._NEWLINE_Kupola lahko nosi en ali ve\xc4\x8d mitraljezov, avtomatski top, top velikega kalibra ali nosilec raket. Kupola ima lahko posadko ali je daljinsko vodena - v tem primeru govorimo o oboro\xc5\xbeitveni postaji. Kupola je po navadi oklepljena, v\xc4\x8dasih pa imajo ve\xc4\x8dje kupole tudi manj\xc5\xa1e kupole za opazovanje ali no\xc5\xa1enje dodatnega mitraljeza. Kupola mora nuditi za\xc5\xa1\xc4\x8dito pred sovra\xc5\xbenikovim delovanjem ter pred vremenskimi vplivi na boji\xc5\xa1\xc4\x8du.\n_START_SECTION_\nBojne ladje\n_START_PARAGRAPH_\nPred uvedbo topov velikega kalibra in dolgega dosega v sredini 19. stoletja, je klasi\xc4\x8den dizajn bojnih ladij narekoval uporabo vrst topov, ki so bili name\xc5\xa1\xc4\x8deni na obeh straneh ladje. Ognjeno mo\xc4\x8d je predstavljalo veliko \xc5\xa1tevilo topov, ki so streljali v salvah. Problem je predstavljal majhen naklon topov, obenem pa je razvoj ve\xc4\x8djih in mo\xc4\x8dnej\xc5\xa1ih topov zmanj\xc5\xa1eval \xc5\xa1tevilo vseh topov na ladji zaradi stabilnosti. Ker so bili topovi name\xc5\xa1\xc4\x8deni blizu vodne linije, so bili zelo izpostavljeni poplavljanju na nemirnem morju.\n_START_SECTION_\nZgodovina\n_START_PARAGRAPH_\nMed Krimsko vojno je kapitan Cowper Phipps Coles razvil splav s topovi, ki so bili za\xc5\xa1\xc4\x8diteni s kupolo in je uporabil to plovilo, imenovano Lady Nancy, za obstreljevanje ruskega mesta Taganrog ob \xc4\x8crnim morjem. Lady Nancy "je bila zelo uspe\xc5\xa1na", in Coles je po vojni patentiral vrtljivo topovsko kupolo. Britanska vojna mornarica je leta 1859 naro\xc4\x8dila prototip tega dizajna in ga vgradila na ladjo HMS Trusty za testiranja leta 1861. Ta ladja je tako postala prva bojna ladja z ladijsko kupolo na svetu._NEWLINE_Britanska mornarica je sprejela princip topov v kupoli kot uporabno inovacijo in jih je uporabila v novih na\xc4\x8drtih bojnih ladij. Coles je predlagal na\xc4\x8drt ladje z desetimi kupolami, pri \xc4\x8demer bi vsaka imela dva topa. Ta na\xc4\x8drt je bil zavrnjen kot neprakti\xc4\x8den, toda mornarica je ohranila zanimanje za izum ter naro\xc4\x8dila bolj\xc5\xa1i dizajn. Coles je preko vez dosegel gradnjo prve namenske ladje HMS Prince Albert leta 1864, ki je imela 4 kupole ter klasi\xc4\x8dno razporeditev topov za obalno za\xc5\xa1\xc4\x8dito. Coles je dobil dovoljenje za razvoj kupol, medtem ko je preostal razvoj ladje ostal v rokah glavnega konstruktorja Isaac Watts._NEWLINE_HMS\xc2\xa0Royal Sovereign je bil drug Colesov projekt, ki je bil dokon\xc4\x8dan Avgusta 1864. Ladja je bila brez klasi\xc4\x8dne razporeditve topov, namesto tega je imela 4 topovske kupole na palubi. Oklepljena je bila z 140 mm oklepom na vodni \xc4\x8drti Zgodnje ladje s kupolami, kot npr. Monitor in Royal Sovereign so imele slabe plovne zmogljivosti in so bile namenjene priobalnemu delovanju. Coles je na\xc4\x8drtoval in zgradil tudi ladjo HMS Monarch, ki je bila prva bojna ladja s topovi v kupolah, namenjena delovanju na odprtih morjih._NEWLINE_V Ameriki je \xc5\xa0ved John Ericsson neodvisno od Colesa razvil topovsko kupolo, ki pa je bila slab\xc5\xa1a od angle\xc5\xa1kega patenta. Ericsson je na\xc4\x8drtal ladjo USS Monitor leta 1861. Njena najve\xc4\x8dja zna\xc4\x8dilnost je bila velika topovska kupola, ki je bila name\xc5\xa1\xc4\x8dena na zelo nizki palubi. Pred kupolo je bila name\xc5\xa1\xc4\x8dena slab\xc5\xa1e oklepljena krmarjeva hi\xc5\xa1ica, ki je prepre\xc4\x8devala streljanje naravnost naprej. Ericsson je kasneje priznal napa\xc4\x8dno postavitev krmarjeve hi\xc5\xa1ice, sam dizajn ladje pa je bil namensko tak\xc5\xa1en, da je predstavljala \xc4\x8dimmanj\xc5\xa1o tar\xc4\x8do za sovra\xc5\xbenika._NEWLINE_HMS Thunderer je predstavljala razvoj tega pionirskega dela. Njene kupole so uporabljale hidravli\xc4\x8dni pogon za zasuk. Bila je tudi prva bojna ladja brez jamborov ter je predstavljala model za moderne bojne ladje._NEWLINE_Razvoj razreda bojnih ladij South Carolina v letu 1908 je prinesel novo razporeditev kupol, saj je uvedel umestitev kupol v vrsto na sredini palube, pri \xc4\x8demer je bila zadnja kupola name\xc5\xa1\xc4\x8dena vi\xc5\xa1je kot prva. Ta razporeditev je prinesla mo\xc5\xbenost so\xc4\x8dasnega streljanja na cilj z ve\xc4\x8d kupolami. Ta dizajn je bil v nasprotju z razredom HMS Dreadnought, ki je bil revolucionaren v ve\xc4\x8d stvareh, ohranil pa je bo\xc4\x8dno razporeditev kupol._NEWLINE_Ladje iz \xc4\x8dasa prve svetovne vojne so v glavnem imele kupole z dvema topoma, medtem ko so ladje iz druge svetovne vojne uporabljale kupole s 3 in celo 4 topovi, kar je zmanj\xc5\xa1alo \xc5\xa1tevilo kupol in pove\xc4\x8dalo oklepno za\xc5\xa1\xc4\x8dito, \xc4\x8deprav so 4-topovske kupole veljale za kompleksne in prakti\xc4\x8dno slab\xc5\xa1e uporabne._NEWLINE_Najve\xc4\x8dje ladijske kupole so bile na bojnih ladjah iz \xc4\x8dasa druge svetovne vojne. Kaliber ladijskih topov na velikih bojnih ladjah je bil tipi\xc4\x8dno 300-460 mm. Kupola, ki je na japonski ladji Yamato nosila 460 mm topove, je tehtala 2500 ton. Sekundarna oboro\xc5\xbeitev bojnih ladij ter primarna oboro\xc5\xbeitev kri\xc5\xbeark je obsegala topove kalibrov med 127 in 152 mm, medtem ko so manj\xc5\xa1e ladje imele topove od 76 mm dalje. Slednji so bili zelo redko name\xc5\xa1\xc4\x8deni v kupolah.\n_START_SECTION_\nNa\xc4\x8drt\n_START_PARAGRAPH_\nV mornari\xc5\xa1ki terminologiji se izraz kupola povezuje z namestitvijo topa, kjer se celoten sistem vrti kot celota ter ima podalj\xc5\xa1ek, ki prebada palubo ladje. Vidni del kupole nad palubo je topovska hi\xc5\xa1ica, ki \xc5\xa1\xc4\x8diti mehanizem in posadko. Tu se topovi tudi polnijo. Topovsko hi\xc5\xa1ico podpira postelja na vrtljivem podstavku, ki ni fizi\xc4\x8dno pritrjena na ladjo ter ob prevrnitvi ladje lahko odpade kupola._NEWLINE_Pod topovsko hi\xc5\xa1ico je lahko delavna komora, kjer poteka rokovanje s strelivom, ter dvigalo, ki skrbi za oskrbo topovske hi\xc5\xa1ice s strelivom. Delavna komora in dvigalo se vrtita skupaj s topovsko hi\xc5\xa1ico ter le\xc5\xbeita v za\xc5\xa1\xc4\x8ditenem prostoru. V delovni komori poteka priprava streliva za prevoz v topovsko hi\xc5\xa1ico. Pri tem je potrebno oskrbovanje tako z granatami kot s polnilnimi naboji, ki so lo\xc4\x8deno shranjeni v skladi\xc5\xa1\xc4\x8dih._NEWLINE_Nakladalni sistem je opremljen s serijo za\xc5\xa1\xc4\x8ditnih zapor odprtin, ki zagotavljajo, da ni nikoli odprte poti med topovsko hi\xc5\xa1ico in delavno komoro pod njo, da se prepre\xc4\x8di iskrenje ter mo\xc5\xbenost samov\xc5\xbeiga streliva. Pri vseh topovih velikega kalibra je potrebna pomo\xc4\x8d avtomatskih sistemov za prenos te\xc5\xbekih granat in polnila znotraj kupole._NEWLINE_Ker je za porivanje streliva v top potreben prostor, je omejen nagib topov med polnjenjem. Topovi se med polnjenjem spustijo na polnilno elevacijo, po polnjenju pa se dvignejo nazaj v polo\xc5\xbeaj streljanja.\n_START_SECTION_\nSodobne kupole\n_START_PARAGRAPH_\nVeliko sodobnih vojnih ladij ima nosilce za velikokalibrne topove, \xc4\x8deprav se uporabljajo predvsem kalibri med 76 in 127 mm. Topovske hi\xc5\xa1ice imajo pogosto le vlogo za\xc5\xa1\xc4\x8dite pred vremenskimi vplivi ter niso oklepljene. Sodobne kupole so avtomatizirane brez \xc4\x8dlove\xc5\xa1ke posadke ter rabijo le majhno ekipo za oskrbo s strelivom.\n_START_SECTION_\nZgodovina\n_START_PARAGRAPH_\nPrvi letalski topovi so bili fiksno pritrjeni ali na nosilcih, ki so omogo\xc4\x8dali le delno gibljivost. Kasneje je Scarffov obro\xc4\x8d omogo\xc4\x8dil obra\xc4\x8danje topa v vse smeri tako, da je strelec vedno ostal direktno za njim. Razvoj hitrej\xc5\xa1ih letal, ki so letele vi\xc5\xa1je, je zahteval razvoj bolj za\xc5\xa1\xc4\x8ditenih topovskih pozicij._NEWLINE_Prvi bombnik v Kraljevih zra\xc4\x8dnih silah (RAF), ki je nosil zaprtp kupolo je bil dvokrilec Boulton & Paul Overstrand iz leta 1933._NEWLINE_Overstrand je bil podoben prednikom iz Prve svetovne vojne v tem, da je imel odprt kokpit un ro\xc4\x8dno upravljanje obrambnih mitraljezov, Toda v nasprotju s predniki je bila njegova hitrost \xc5\xbee 225\xc2\xa0km/h, kar je povzro\xc4\x8dalo ote\xc5\xbeko\xc4\x8deno upravljanje strojnic, posebno v nosu letala. V izogib tej te\xc5\xbeavi je letalo dobilo zaprto in upravljano nosno kupolo z enim Lewis topom. Vrtenje kupole so omogo\xc4\x8dali pnevmatski motorji, medtem ko je naklon topa upravljala hidravlika. Pilotski kokpit so tudi zaprli, preostali obrambni topovski polo\xc5\xbeaji pa so ostali odprti, \xc4\x8deprav za\xc5\xa1\xc4\x8diteni._NEWLINE_S\xc4\x8dasoma je \xc5\xa1tevilo kupol in topov na letalih naraslo. V \xc4\x8dasu druge svetovne vojne so RAF-ovi te\xc5\xbeki bombniki imeli tipi\xc4\x8dno 3 mehansko upravljane kupole, vklju\xc4\x8dno z repno kupolo, ki je bila najmo\xc4\x8dneje oboro\xc5\xbeena._NEWLINE_Britanci so uvedli tudi koncept lovca s kupolo, kot je bil npr. Boulton Paul Defiant. Tu so mitraljeze preselili v kupolo za pilotom, namesto fiksnih pozicij v krilu. V tem \xc4\x8dasu je bila standardna oboro\xc5\xbeitev lovcev le par mitraljezev, zato so z novim konceptom posku\xc5\xa1ali omogo\xc4\x8diti napade na formacije bombnikov s strani in od spodaj._NEWLINE_\xc4\x8ceprav je ta koncept imel nekaj uspehov pri napadih na bombnike, se ni obnesel v boju z drugimi lovci. Te\xc5\xbea in dodatni zra\xc4\x8dni upor kupole je zmanj\xc5\xa1al hitrost in okretnost lovca nasproti konvencionalnemu lovcu, fleksibilnost streljanja v razli\xc4\x8dne smeri pa ni kompenzirale teh slabosti. Posebno, ker je imel konvecionalni lovec s fiksnimi topovi na voljo ve\xc4\x8d topov._NEWLINE_Strelec v kupoli ni bil v na\xc4\x8drtih vseh dizajnerjev kupol, saj so Ameri\xc4\x8dani in Nemci proizvajali letala z daljinsko vodenimi kupolami,_NEWLINE_Topovska kupola je izginila z bombnikov zaradi spoznanja, da so bombniki preve\xc4\x8d ranljivi brez spremstva, ne glede na lastno za\xc5\xa1\xc4\x8dito. Ker je bil pomen kupole pri za\xc5\xa1\xc4\x8diti letala zanemarljiv, slabosti pa veliko, so v ve\xc4\x8dini primerov izginile iz bombnikov. Slabosti kupol so: dodatna te\xc5\xbea in zra\xc4\x8dni upor zmanj\xc5\xa1ujejo hitrost, doseg in nosilnost letala; pove\xc4\x8devanje \xc5\xa1tevila posadke._NEWLINE_Manj\xc5\xa1e \xc5\xa1tevilo letal, predvsem mornari\xc5\xa1kih izvidni\xc5\xa1kih letal (npr. Avro Shackleton uporablja kupolo za no\xc5\xa1enje ofenzivnega oro\xc5\xbeja), \xc5\xa1e vedno uporabljajo kupole. Tudi bombnik Boeing B-52 in nekateri drugi, predvsem ruski, bombniki so obdr\xc5\xbeali daljinsko vodene repne kupole kot za\xc5\xa1\xc4\x8ditno oro\xc5\xbeje.\n_START_SECTION_\nZgodovina\n_START_PARAGRAPH_\nPrva oklepna vozila s kupolo so bili oklepni avti proizvajalcev Lanchester in Rolls-Royce iz leta 1914. Prva goseni\xc4\x8dna bojna vozila pa niso imele kupole zaradi te\xc5\xbeav s te\xc5\xbei\xc5\xa1\xc4\x8dem. \xc5\xa0ele pozno v prvi svetovni vojni je francoski lahki tank Renault FT kot prvi dobil kupolo, ki je nosila glavno oboro\xc5\xbeitev tanka. Ta dizajn je postal standarden pri vseh tankih ter veliko samovoznih topovih._NEWLINE_V 1930 letih se je v ve\xc4\x8d dr\xc5\xbeavah razvil sistem ve\xc4\x8dkupolnih tankov, verjetno po zaslugi britanskega Vickers A1E1 Independent iz leta 1926. Toda slaba uporabnost, ki je bila preizku\xc5\xa1ena v drugi svetovni vojni, je povzro\xc4\x8dila opustitev koncepta. Varianta brez kupole pa se je uporabljala v drugi svetovni vojni predvsem pri Nemcih in Rusih kot uni\xc4\x8devalci tankov in napadalni topovi. V povojnem \xc4\x8dasu pa je pri\xc5\xa1lo do opustitve brezkupolnih goseni\xc4\x8darjev, razen redkih izjem.\n_START_SECTION_\nNa\xc4\x8drt\n_START_PARAGRAPH_\nV modernih tankih je kupola oklepljena za za\xc5\xa1\xc4\x8dito posadke ter omogo\xc4\x8da polno vrtenje v krogu 360 stopinj. V njej je montiran en velikokaliberski tankovski top v kalibru med 105 mm in 125 mm. Mitraljez je pogosto montiran v kupoli, pogosto vzporedno z glavnim topom. V kupoli je prisotna vsa posadka tanka, razen voznika, ki je v podvozju tanka. Posadko kupole sestavljajo poveljnik tanka, namerilec in stre\xc5\xbea\xc4\x8d topa (razen v tankih z avtomatskim sistemom polnjenja topa)._NEWLINE_V drugih bojnih vozilih so kupole opremljene z drugim oro\xc5\xbejem. Oklepniki imajo lahko v kupoli name\xc5\xa1\xc4\x8den mitraljez, avtomatski top, protitankovske rakete ali kombinacijo tega oro\xc5\xbeja. V kupolah modernih samovoznih topov je name\xc5\xa1\xc4\x8den ve\xc4\x8dji artilerijski top. La\xc5\xbeja vozila lahko nosijo enoosebne kupole z mitraljezom. Skupno za vse te kupole je, da so slab\xc5\xa1e oklepljene kot tankovske.'